Worcester F 80 Distinctiones

230 Sanguis Christi emundat

*Sanguis Christi emundabit* conscientias nostras *ab operibus mortuis*, Heb. [9:14].

¶ Tres notatur valor, numerus, reuerendi, ibi sanguis Christi, [1] Pet. [1:18]: *Non corumptibilibus, auro* et *argento, redempti estis* *de vana conuersatione,* etc. Vacuum est primo quod non confert fortitudinem innitenti, quales sunt delicie. Candela nimis habens de sepo cito extinguitur. Sic impingnatus deliciis. Item vanum est quod non confert plenitudinem continenti, quales sunt diuicie, acetum vere est frigidum et tum prouocat appetitum. Item vanum est quod non prebet requiem possidenti, quales sunt honores. Ventus inclusus in visceribus terre agitat terram, sic ambicio, Psal. [4:3]: *Vt quid diligitis vanitatem, et queritis mendacium*.

¶ Secundo notatur decor operis exercendi ibi emundat consciencias, enim Psal. [50:9]: *Asperges me*, Domine, *hysopo, et mundabor*, id est, humilitate penitentie et sic mundabor. Ysai. [1:18]: *Si fuerint peccata vestra vt coccinum* *quasi[[1]](#footnote-1) nix* alba erunt.

¶ Tercio notatur honor sceleris metuendi ibi ab operibus mortis, Psal. [33:22]: *Mors peccatorum pessima.* Nichil horret homo magis quam mortem. Ideo dicit Aristoteles, vltimum terribilium est mors. Sed peccans mortaliter triplicem mortem incurrit frequenter. Vnam nature que est in separacione corporis et anime et est mala. Sicut patet in *Vitis patrum*, de illo qui voluit scire bonorum et malorum finem. Alia est mors gratie et illa peior qua separatur Deus ab anima. Tercia est glorie et illa est pessima qua separatur totus per semper a Deo et a sanctis.

¶ De primo, Psal. [17:5]: *Circumdederunt me dolores* *mortis,* id est, puniciones infirmitatis mortalis *et torrentes iniquitatis conturbauerunt me*, id est, multitudines peccati quas tunc aspiciam, *dolores* inferni *circumdederunt me*, id est, tormenta que tunc apparent quibusdam preocupauerunt me, laquei *mortis*, id est, demones.

¶ Circa hec quatuor homo vt comuniter in extremis occupatur, id est, circa torsiones infirmatis quas sentit circa memoriam peccatorum que commisit circa tormenta inferni que tunc ostenduntur

/fol. 299ra/

et circa horrorem demonum qui tunc appareunt.

¶ Et nota quod opera mortua potissime consistunt in corde, in ore, in opere. Et hec signat tres mortuos quos suscitauit Christus in domo, in porta, in tumulo. Peccatum cordis occidit sicut cardia aut veneunum. Peccatum oris sicut apostema quod aliquando in sua disrumpcione precludit viam aeris. Vnde homo suffocetur. Peccatum operis occidit sicut gladius. Peccatum cordis emundare debemus per contricionem, Psal. [18:13]: *Delicta quis intelligit?* Peccatum oris per confessionem, Psal. [103:1]: *Confessionem et decorem induisti*. Peccatum operis per satisfaccionem, Luc. 11[:41]: *Date elemosinam, et omnia munda sunt vobis*. Hoc ostendit Christus in sudore contra primum. In lateris apercione contra secundum. In manuum extensione contra tercium.

1. quasi ] Lambeth *corr.* velut F 80. [↑](#footnote-ref-1)